Nog aanklagte kom dalk in saak oor SA Express-tenderkorrupsie(Argieffoto) Die saak teen vier beskuldigdes wat met tenderbedrog ter waarde van R400 miljoen verband hou, is tot Maart uitgestel. Die saak teen Tebogo van Wyk (40), Nothando Dube (44), Sipho Levy Phiri (39), Thabang Mohlokoleng (54) en drie maatskappye is uitgestel om te wag op die uitslag van ŉ aansoek wat aan die kantoor van die nasionale direkteur van openbare vervolging gerig is, dat nog aanklagte van rampokkery bygevoeg en die saak gesentraliseer word. Die verdagtes is in September onderskeidelik in Gauteng en Mahikeng deur die Valke in hegtenis geneem en staan tereg op 34 aanklagte, waaronder bedrog, geldwassery en die oortreding van die Wet op Openbare Finansiële Bestuur. Van Wyk is vroeër borgtog van R500 000 toegestaan, Dube borgtog van R35 000, Phiri borgtog van R150 000 en Mohlokoleng is borgtog van R50 000 toegestaan. Hul borgtogvoorwaardes behels onder meer dat hulle nie met getuies mag inmeng nie en die ondersoekbeampte in kennis moet stel indien hulle hul jurisdiksiegebied wil verlaat. Volgens Henry Mamothame, woordvoerder van die Nasionale Vervolgingsgesag (NVG), het die provinsiale regering in Noordwes in 2014 ŉ proses begin om kommersiële vlugte weer by die provinsie se lughawens in Mahikeng en Pilanesberg in te stel, ten bedrae van R400 miljoen. ŉ Bedrag van R183 miljoen is toe tussen 2015 en 2017 aan SA Express betaal vir die dienste gelewer deur die grondbestuursmaatskappye, waaraan Van Wyk, Dube en Phiri gekoppel is. Die staat voer aan dat ŉ bedrag van R51 miljoen onreëlmatig deur die betrokke maatskappye gekanaliseer is. Die Noordwes-regering het SA Express as diensverskaffer aangestel om die diens te lewer, maar dit is glo gedoen sonder om die behoorlike voorsieningskettingbestuursprosesse te volg. Die onreëlmatige ooreenkoms is glo deur die vier beskuldigdes onderteken. Mohlokoleng het namens die provinsiale departement van vervoer geteken in sy hoedanigheid as die departementshoof. Die transaksie was deurspek met verkrygingsonreëlmatighede en gelde is betaal vir die dienste wat nie gelewer is nie. Alle maatskappye wat aangestel is om die grondhanteringsdienste te doen, is indirek deur Dube en Phiri besit. Die ongerymdhede het die Noordwes-regering van miljoene rande ontneem wat vir dienslewering aangewend kon word. Die betrokke saak is deur die Zondo-kommissie aanbeveel vir ondersoek. Nog inhegtenisnemings kan moontlik volg.